**1.1 Τίτλος Διδακτικής Πρακτικής**

“ **Αρχαία ελληνική μουσική: οι λέξεις και τα πράγματα’’**

**1.2 Εμπλεκόμενες γνωστικές περιοχές**

**Γνωστικό αντικείμενο της Διδακτικής Πρακτικής:** **Αρχαία Ελληνική Γλώσσα**

**ΚΕΙΜΕΝΟ**

**Η μουσική εξημερώνει**

Ο Πολύβιος ο Μεγαλοπολίτης (περ. 200-120 π.Χ.) καταγράφει στο έργο του Ἱστορίαι (μετά από μια σύντομη επισκόπηση της περιόδου 264-220 π.Χ.) τα γεγονότα από το 220 έως το 146 π.Χ., επιχειρώντας να δείξει πώς η Ρώμη μπόρεσε να κατακτήσει σημαντικό μέρος του τότε γνωστού κόσμου σε σχετικά μικρό χρονικό διάστημα. Αναφερόμενος στο τέταρτο βιβλίο των Ἱστοριῶν στους Αρκάδες Κυναιθείς, παρατηρεί ότι αυτοί διαφοροποιήθηκαν από τους γενικά φιλόξενους και πράους συμπατριώτες τους, καθώς έπαψαν κάποια στιγμή να ασχολούνται με τη μουσική και το τραγούδι, τα οποία συντέλεσαν στη διαμόρφωση του χαρακτήρα των υπόλοιπων Αρκάδων.

Mουσικὴν [...] πᾶσι μὲν ἀνθρώποις ὄφελος ἀσκεῖν, Ἀρκάσι δὲ καὶ ἀναγκαῖον. [...] Παρὰ μόνοις γὰρ Ἀρκάσι πρῶτον μὲν οἱ παῖδες ἐκ νηπίων ᾄδειν ἐθίζονται κατὰ νόμους τοὺς ὕμνους καὶ παιᾶνας, οἷς ἕκαστοι κατὰ τὰ πάτρια τοὺς ἐπιχωρίους ἥρωας καὶ θεοὺς ὑμνοῦσι· μετὰ δὲ ταῦτα [...] πολλῇ φιλοτιμίᾳ χορεύουσι κατ’ ἐνιαυτὸν τοῖς Διονυσιακοῖς αὐληταῖς ἐν τοῖς θεάτροις [...]. Καὶ τῶν μὲν ἄλλων μαθημάτων ἀρνηθῆναί τι μὴ γινώσκειν οὐδὲν αἰσχρὸν ἡγοῦνται, τήν γε μὴν ὠδὴν οὔτ’ ἀρνηθῆναι δύνανται διὰ τὸ κατ᾿ ἀνάγκην πάντας μανθάνειν, οὔθ’ ὁμολογοῦντες ἀποτρίβεσθαι διὰ τὸ τῶν αἰσχρῶν παρ’ αὐτοῖς νομίζεσθαι τοῦτο. [...] Ταῦτά τέ μοι δοκοῦσιν οἱ πάλαι παρεισαγαγεῖν οὐ τρυφῆς καὶ περιουσίας χάριν, ἀλλὰ θεωροῦντες μὲν τὴν ἑκάστων αὐτουργίαν καὶ συλλήβδην τὸ τῶν βίων ἐπίπονον καὶ σκληρόν, θεωροῦντες δὲ τὴν τῶν ἠθῶν αὐστηρίαν, ἥτις αὐτοῖς παρέπεται διὰ τὴν τοῦ περιέχοντος ψυχρότητα καὶ στυγνότητα τὴν κατὰ τὸ πλεῖστον ἐν τοῖς τόποις ὑπάρχουσαν.

**Πολύβιος, Ἱστορίαι 4.20.4-21.1**

**1.3 Σκοπός & Στόχοι της Διδακτικής Πρακτικής**

**Γενικός Σκοπός**

Με το σενάριο αυτό προτείνεται ένας εναλλακτικός τρόπος διδασκαλίας του αρχαίου ελληνικού κειμένου ο οποίος θα καλύπτει όλες τις πτυχές του κειμένου : γλωσσική , ιστορική, πολιτισμική, ερμηνευτική. Χάρη στην αξιοποίηση των ΤΠΕ, το κείμενο του Πολύβιου παρέχει την ευκαιρία στους μαθητές να προσεγγίσουν με επαγωγικό τρόπο τις δομές του αρχαίου ελλ. κειμένου, με παιγνιώδη τρόπο να ανακαλύψουν τις σημασίες των λέξεων και με την πλοήγηση στο διαδίκτυο να αποδομήσουν πολύπτυχα το κείμενο.

**Επιμέρους Στόχοι ως προς το γνωστικό αντικείμενο και ως προς τη μαθησιακή διαδικασία.**

**Α. Σε επίπεδο γνώσεων**

-Να μυηθούν οι μαθητές στον πλούτο της ελλ. γλώσσας προσεγγίζοντας ιστορικά και διαχρονικά τις σημασίες των λέξεων.

-Να κατανοήσουν μέσα από ένα ανοιχτό περιβάλλον μάθησης βασικές δομές της α.ε. γλώσσας.

- Να ασκηθούν κριτικά και συγκριτικά στη μεταφραστική δοκιμή.

-Να κατανοήσουν τη σημαντική θέση που κατείχε η μουσική στον αρχαίο ελληνικό κόσμο.

- Να συσχετίσουν το γεωγραφικό χώρο με το μέλος .

-Να επιτύχουν καθολική σύνθεση μορφής και περιεχομένου.

**Β. Σε επίπεδο δεξιοτήτων**

**-** Να ασκηθούν οι μαθητές στην επαγωγική πρόσληψη της γνώσης.

-Να καταστούν ικανοί να ανακαλύπτουν και να οικοδομούν τη γνώση μέσα σε ένα πλαίσιο ομαδικότητας και συνεργασίας.

- Να ασκηθούν στην ομαδική εργασία σε ανοιχτά περιβάλλοντα μάθησης.

-Να αναπτύξουν δεξιότητες για αναζήτηση, κριτική επιλογή και αξιοποίηση, κριτική επεξεργασία και συνθετική παρουσίαση των δεδομένων.

-Να εξοικειωθούν με το νέο ψηφιακό γραμματισμό στα πλαίσια του web2.0

**Γ. Σε επίπεδο στάσεων**

-να αντιληφθούν ότι η κατάκτηση της γνώσης δεν είναι υπόθεση του ενός, αλλά των πολλών και απαιτεί σύμπραξη, συνεργασία , επικοινωνία, διάλογο και σύνθεση.

-να μυηθούν στο ήθος του επιστήμονα, το οποίο οικοδομείται επάνω στην αλήθεια της γνώσης και στους διευρυμένους πνευματικούς ορίζοντες.

**Αξιοποιούνται εκπαιδευτικά λογισμικά και υπηρεσίες των Τεχνολογιών της Πληροφορίας και Επικοινωνίας (ΤΠΕ)**

Φυλλομετρητής, μηχανές αναζήτησης, επεξεργαστής κειμένου, λογισμικό παρουσίασης, ιστολόγιο μαθητών .

**1.4 Εκτιμώμενη διάρκεια**

Η εφαρμογή του σεναρίου πραγματοποιείται στο Εργαστήριο Πληροφορικής του σχολείου. Προκειμένου να αποδώσει η διδακτική παρέμβαση που προτείνεται, είναι απαραίτητο να έχουν ασκηθεί οι μαθητές στην ομαδική συνεργασία, στην χρήση των Τ.Π.Ε. και ειδικότερα να έχουν μυηθεί στην αξιοποίηση του ιστότοπου της *Πύλης για την ελλ.γλώσσα*

Διάρκεια: Μία (1) διδακτική ώρα, με παράλληλη δουλειά για τους μαθητές στο σπίτι.

**2.1 Γενική Περιγραφή**

Το σχέδιο διδασκαλίας αρθρώνεται σε δύο φάσεις και πραγματοποιείται στο εργαστήριο Πληροφορικής του σχολείου. Είναι στη διακριτική ευχέρεια του διδάσκοντα να χωρίσει την τάξη σε ομάδες εργασίας ή να εμπλακεί το σύνολο των μαθητών στη διαδικασία ανάλυσης του κειμένου.

***1η φάση - Αφόρμηση και εποικοδομητισμός* ( 7’ )**

* Παρουσίαση στους μαθητές του κειμένου και του περιεχομένου του
* Σύντομη αναφορά στον συγγραφέα
* Καταιγισμός ιδεών
* Αισθητοποίηση του κειμένου με χρήση Τ.Π.Ε. και τη βοήθεια διαδραστικού πίνακα
* Πρόκληση του ενδιαφέροντος των μαθητών με στόχο την δημιουργία επιθυμίας για κίνηση από το *θαυμάζειν* στο *μανθάνειν*

**Ειδικότερα:**

Αφού παρουσιάσει σύντομα το κείμενο και το συγγραφέα, ο καθηγητής απευθύνεται στο σύνολο της τάξης και, προκειμένου να κινητοποιήσει ψυχοσυναισθηματικά τους μαθητές στα πλαίσια της αφόρμησης, θέτει τις ακόλουθες ερωτήσεις , προκαλώντας καταιγισμό ιδεών:

1. Ποιες λέξεις σας έρχονται στο μυαλό, όταν ακούτε τη λέξη «μουσική» ;
2. Τι νιώθετε , όταν ακούτε μουσική;
3. Πώς θα ήταν ο κόσμος χωρίς μουσική;

Στη συνέχεια μέσω του διαδικτύου τους εισάγει στην ηλεκτρονική διεύθυνση [https://www.youtube.com/watch?v=jcJllkxm1Ws](https://www.youtube.com/watch?v=jcJllkxm1Ws%20%20)  όπου υπάρχει οπτικοποιημένη ανάγνωση αποσπάσματος των Ιστοριών του Πολύβιου με "ερασμιακή" προφορά και παρουσιάζεται σειρά προς σειρά το κείμενο του Πολύβιου, ενώ παράλληλα ακούγεται η μετάφρασή του . Έτσι έχουν την ευκαιρία μιας ψηφιακής οπτικοακουστικής παρουσίασης του κειμένου και της μετάφρασής του και τους ζητείται να συσχετίσουν τις απαντήσεις τους στον καταιγισμό ιδεών με το περιεχόμενο του κειμένου. Ειδικότερα τίθεται η ερώτηση:

«Γιατί οι αρχαίοι Έλληνες έδιναν τόση έμφαση στη μουσική αγωγή;»

Με αυτόν τον τρόπο οι μαθητές αποκομίζουν μια πρώτη βιωματική πρόσληψη του κειμένου.

***2η φάση- Επεξεργασία της ενότητας με στόχο την αποδόμηση του κείμενου και την εκ νέου οικοδόμησή του μετά την πολύπλευρη ανάγνωσή του* (38’)**

Η διδακτική προσέγγιση ακολουθεί την εξής πορεία:

* Κατανόηση του περιεχομένου
* Έρευνα στη λεξιλογική και μορφοσυντακτική δομή του κειμένου
* Ερμηνευτική , ιστορική και πολιτισμική ανάλυση
* Διασύνδεση με την τέχνη
* Διάλογος-Ανατροφοδότηση
* Αξιολόγηση

**Ειδικότερα:**

**Βήμα 1ο: (7’)**

Αφού οι μαθητές αποκτήσουν μια πρώτη οπτικοακουστική εμπειρία της μετάφρασης του κειμένου μέσω διαδικτύου, καλούνται σε συνεργασία μεταξύ τους να επιχειρήσουν με τη βοήθεια των γλωσσικών και ερμηνευτικών σχολίων του βιβλίου να αποδώσουν το βασικό νόημα του κειμένου. Κατά τη διάρκεια της εργασίας αυτής αναπτύσσεται στην αίθουσα ο δημιουργικός θόρυβος, καθώς οι μαθητές συζητούν χαμηλόφωνα μεταξύ τους για να επιλύσουν το πρόβλημα που τους έθεσε ο διδάσκων. Αφού ολοκληρωθεί η διαδικασία, συζητούν στην τάξη τους βασικούς νοηματικούς άξονες που εντόπισαν, βαδίζοντας στα χνάρια του κειμένου. Από τη συζήτηση προκύπτει η συνολική σύνθεση του νοήματος. Ο διδάσκων ελάχιστα παρεμβαίνει στη συζήτηση, καθώς περιορίζεται απλά στο ρόλο του συντονιστή της συζήτησης μεταξύ των μαθητών.

**Βήμα 2ο: (7’)**

Ο διδάσκων προχωρά στην γλωσσική ανάλυση απευθύνοντας στους μαθητές τις ερωτήσεις:

-Ποιες λέξεις του κειμένου σχετίζονται με τη μουσική και το χορό;

(*ύμνος , παιάν,**αυλητής, νόμος* , *άδω, θέατρον,* *χορεύω, ωδή* ) .

- Οι λέξεις που εντοπίσατε διατηρούν την σημασία τους και στη νέα ελληνική γλώσσα και σε ποια συμφραζόμενα αξιοποιούνται;;

-Μπορείτε να βρείτε παράγωγα αυτών των λέξεων στη νέα ελληνική;

Οι μαθητές απαντούν στις ερωτήσεις με έρευνα στα ηλεκτρονικά λεξικά, τα σώματα κειμένων και τον Συμφραστικό Πίνακα Λέξεων της *Πύλης για την ελλ.γλώσσα*  <http://www.greek-language.gr>

**Βήμα 3ο: (8’)**

Η συντακτική δομή του κειμένου διερευνάται με κατάλληλες ερωτήσεις όπως:

* + Πώς μεταφράζονται οι φράσεις *εθίζονται άδειν, ου δύνανται αρνηθήναι, δοκούσιν παρεισαγαγείν, ηγούνται αισχρόν είναι* ;
  + Σε ποιες περιπτώσεις έχουμε σύνταξη με τελικό και σε ποιες με ειδικό απαρέμφατο;
  + Σε ποιες ευρύτερες κατηγορίες ρημάτων μπορούμε να εντάξουμε τα συγκεκριμένα ρήματα;
  + Πως συνδέονται οι συγκεκριμένες συντακτικές δομές με το νόημα του κειμένου;

ΣΗΜ: Οι συγκεκριμένες συντακτικές επιλογές συμπυκνώνουν με λιτό, δωρικό τρόπο τους βασικούς φορείς του νοήματος. Δίδεται ιδιαίτερη έμφαση στη βούληση {= τελικό απαρέμφατο} και στην κοσμοαντίληψη {= ειδικό απαρέμφατο} των ανθρώπων της εποχής που αναδεικνύουν οι συγκεκριμένοι συντακτικοί σχηματισμοί , αναφορικά με την αξία της μουσικής

Οι μαθητές απαντούν στις ερωτήσεις με παράλληλη έρευνα στις *αρχές σύνταξης* της *Πύλης για την ελλ.γλώσσα* <http://www.greek-language.gr>

**Βήμα 4ο: (12’)**

Μέσω της μηχανής αναζήτησης καλούνται οι μαθητές να μεταβούν σε ιστοτόπους που παρέχουν πληροφορίες και εικόνες για τα μουσικά όργανα στην Αρχαία Ελλάδα. Ενδεικτικά προτείνονται οι ιστότοποι:

<http://www.lyravlos.gr/ancient-greek-instruments.asp>

www.musicportal.gr/ancient\_greek\_music\_instruments/?lang=el

Οι μαθητές καταρχήν αντλούν πληροφορίες για την παιδαγωγική και ψυχαγωγική σημασία της μουσικής στην Αρχαία Ελλάδα., διακρίνουν τα μουσικά μέλη κατά γεωγραφική περιοχή, εντοπίζουν τους μουσικούς δημιουργούς και συνδέουν τα πορίσματά τους με τα στοιχεία του κειμένου..

Έπειτα, με την επιλογή *εικόνες* στην μηχανή αναζήτησης αναζητούν εικονογραφικό υλικό από αγγειογραφίες για τα μουσικά όργανα στην Αρχαία Ελλάδα .

Τέλος, στο YouTube αναζητούν μουσικές προσπάθειες ανασύνθεσης α.ε. μέλους.

**Βήμα 5ο: (4’)**

Οι μαθητές παρουσιάζουν τα πορίσματα της έρευνάς τους στην τάξη και συζητούν με τον διδάσκοντα το πώς το κείμενο, όταν ανασκαφεί, ανακαλύπτει μια

σειρά από στρώματα τα οποία διέπουν τη σύνθεσή του.

**2.2 Προτεινόμενη εκπαιδευτική μέθοδος**

Πρόκειται για συνδυασμό μεθόδων (κειμενοκεντρική, ερμηνευτική, αναλυτικοσυνθετική ) στα πλαίσια μιας *εμπλουτισμένης διδασκαλίας*, η οποία , επιπρόσθετα, αξιοποιεί τις ΤΠΕ, κινείται στα πλαίσια της διαθεματικότητας (Γλώσσα, Ιστορία, Γεωγραφία,) και επιδιώκει τη διασύνδεση με την τέχνη (Μουσική, Εικαστικά). Σε κάθε περίπτωση ο δάσκαλος βάζοντας την προσωπική του σφραγίδα στο σχέδιο διδασκαλίας μεταμορφώνεται σε δάσκαλο δημιουργό, ενώ ο μαθητής καθίσταται ο «ανασκαφέας» του κειμένου στα πλαίσια της ανακαλυπτικής-συνεργατικής μεθοδολογίας . Ο καθηγητής δεν προσφέρει έτοιμη γνώση, αλλά εμπλέκει τους μαθητές σε μια διαδικασία αναδόμησης του κειμένου με βάση μια ολική προσέγγιση σε επίπεδο μορφής-δομής και νοήματος. Επί της ουσίας η μεθοδολογία συνδέεται με την διαδικασία επίλυσης προβλήματος, καθώς οι μαθητές στην τελική σύνθεση καλούνται να βρουν την απάντηση στο ερώτημα «Ποια η αξία και η σημασία της μουσικής για τον άνθρωπο και τον πολιτισμό;». Στη διδασκαλία αξιοποιούνται και οι ερωταποκρίσεις στα πλαίσια της μαιευτικής μεθόδου, καθώς στόχος του διδάσκοντα είναι να εκμαιεύσει τη γνώση από την φυσική πηγή της που είναι ο μαθητής. Έτσι εφαρμόζει την Σωκρατική αρχή: «ου διδάσκω, αλλ’ ερωτώ».

**2.3 Υλικοτεχνική Υποδομή**

Ο εξοπλισμός του εργαστηρίου πληροφορικής του σχολείου.

**2.4 Αξιολόγηση της Διδακτικής πρακτικής**

Η αξιολόγηση επικεντρώνεται στο τελικό στάδιο του σχεδίου διδασκαλίας ( Βήμα 5ο) , όπου συντελείται μέσα από τον διάλογο η ανατροφοδότηση και ο αναστοχασμός. Στο στάδιο αυτό οι μαθητές αξιολογούν κατά πόσο η όλη προσπάθεια πέτυχε τα ακόλουθα:

-κατανόηση της συνέχειας της γλώσσας μας μέσα από τη γλωσσική ανίχνευση και επεξεργασία

- διασύνδεση της συντακτικής δομής του κειμένου με το περιεχόμενο

- ανάδειξη της αξίας της μουσικής, όχι μόνο ως ψυχαγωγίας και εκτόνωσης, αλλά πολύ περισσότερο ως μέσου για τον εξευγενισμό και το ημέρωμα της ψυχής

- ευαισθητοποίηση για την αρχαία ελληνική μουσική και την ιστορία της

- επαφή με την αρχαία ελληνική αγγειογραφία και την κατανόηση της σημασίας της ως εικαστικής πηγής για την άντληση ιστορικών πληροφοριών

- ανάδειξη της επίδρασης που ασκεί ο γεωγραφικός παράγοντας στη διαμόρφωση του χαρακτήρα και της διάθεσης των ανθρώπων μιας περιοχής